Ojala kertoo saaneensa pitkäperjantain aikana yli 300 yhteydenottoa jutun julkaisemisen jälkeen. Monet kohtalontoverit ovat kertoneet omista kokemuksistaan, ja toiset ovat kiitelleet rohkeudesta kertoa avoimesti vaikeasta aiheesta.

– Todella hätkähdyttävää, kuinka paljon avautumisestani on tullut kiitosta, Ojala hämmästelee.

Ojalalle itselleen aiheesta puhuminen ei ollut helppoa, mutta hän kokee, että se kannatti.

– Luin itse jutun aamulla ja silloin hirvitti. Teksti oli niin totuudenmukainen kuin vain olla voi, ja tajusin itsekin vasta silloin tarinani raakuuden. Pelotti, miten muut sen ottavat, Ojala hymähtää.

– Ehtoolla ei hirvittänyt enää yhtään. Olen vain otettu kaikista niistä yli 300 viestistä, jotka sain. Ne koskettavat todella. Kaikkiin en ole vielä ehtinyt vastata, mutta jokaisen aion kyllä lukea, pääsiäisenä Pajulahden liikuntakeskuksessa leireilevä Ojala kertoo.

Ojalaan on oltu yhteydessä myös hänen entisestä koulustaan. Ojala kertoi jutussa, että kiusaamiseen yritettiin aluksi puuttua, mutta se vain yllytti kiusaajia. Hän korostaa, että vaikeneminen oli hänen oma päätöksensä.

– En syytä vanhaa kouluani tai opettajiani yhtään. Se oli täysin minun ratkaisuni. Minä en halunnut, että siihen puututaan. Omasta mielestäni valitsin kahdesta pahasta vähemmän pahan vaihtoehdon.

Ojalan kanssa samalla luokalla olleet kiusaajat sen sijaan eivät ole olleet kävelijään yhteydessä. Ojala ei sitä odottanutkaan, mutta toivoo, että hänen avautumisellaan on ehkäisevä vaikutus.

– Toivottavasti edes joku ymmärtäisi jutun luettuaan, että näin pahaksi tämä (kiusaaminen) ei saisi koskaan mennä.

Pääsiäisviikonloppu on ollut Ojalalle yhtä tunnemyrskyä. Vanhat muistot kouluajoilta ovat väkisin mielessä.

– On ollut rankkaa elää tämä uudelleen. Toisaalta uskon, että minun tarinani on herättänyt monet. Ehkä tämä lisää ajatusta siitä, että koulukiusaamiseen pitää puuttua.

Tärkein, eli harjoittelu, ei ole kuitenkaan ole rankan viikonlopun aikana kärsinyt.

– Kun lähdetään lenkille, niin se on niin sanotusti katkaisijasta kaikki muu pois. Treenin ulkopuolella voin sitten olla taas nörtti oma itseni, Ojala naurahtaa.

Lue myös:

Koulukiusattu, hakattu ja hyljeksitty poika käveli pakoon kauhujaan – urheilusta löytyi pakotie, joka on vienyt jo olympialaisiin asti: "Päätin, että minusta tulee vielä jotain"